Miklar breytingar fram undan í breskum orkumálum Bretar leita allra leiða til þess að komast yfir áreiðanlega kolefnislausa orku . Bretar hafa nýlega lýst því yfir að til standi að byggja tvö kjarnorkuver til viðbótar . Bresk yfirvöld vinna ötullega að því að umbylta orkukerfi sínu . Þau hafa sett fram metnaðarfullar áætlanir um að draga úr losun gróðurhúsalofttegunda við orkuframleiðslu um 90% ( miðað við 1990 ) næstu 20 árin . Þetta leiðir nú til þess að Bretar leita allra leiða til þess að komast yfir áreiðanlega kolefnislausa orku . Þar að auki eru mörg orkuver þar í landi með starfsleyfi sem renna út á næstu árum . Þessi starfsleyfi verða í mörgum tilfellum ekki endurnýjuð vegna loftslagssjónarmiða . Þetta er metnaðarfull áætlun sem er að reynast Bretum bæði dýr og erfið í framkvæmd . Lokanir á breskum orkuverum haldast ekki í hendur við minnkandi eftirspurn eftir rafmagni , þvert á móti er gert ráð fyrir að hún muni aukast um fimmtung á næstu 20 árum . Væntingum um aukna eftirspurn eftir rafmagni verður að mæta með uppsettu afli sem getur tryggt að ekki komi til rafmagnsleysis . Eins og sjá má á myndinni um uppsett afl í breska orkukerfinu , er gert ráð fyrir mjög breyttri samsetningu kerfisins . Kol , sem í dag eru um fimmtungur breskrar orkuframleiðslu , eru á útleið og eiga að heyra sögunni til árið 2025 . Þá blasir við að hlutur endurnýjanlegrar orku á að stóraukast á tímabilinu . Búist er við að uppsett afl endurnýjanlegra orkugjafa árið 2035 verði 64 GW eða 45% af heildarafli . Þar á eftir er gert ráð fyrir að uppsett afl gasorkuvera verði tæpur fjórðungur og að kjarnorka muni vera um sjöundi hluti uppsetts afls . Það er einnig eftirtektarvert fyrir okkur Íslendinga að Bretar gera ráð fyrir því að sæstrengir muni sjá þeim fyrir 11 GW af uppsettu afli . Gangi þessar spár DECC ( breska orkumálaráðuneytið ) eftir munu fylgja miklar fjárfestingar í endurnýjanlegum orkugjöfum sem verð - ur að miklu leyti í vindorku . Þar standa Bretar illa að vígi . Samkvæmt nýlegri spá Alþjóðaorkumálastofnunarinnar er framleiðslukostnaður vindorku á landi líklegur til að haldast mun hærri en í nágrannalöndum . Þannig gerir stofnunin ráð fyrir að vindorka á landi muni verða nálægt því 50% dýrari í Bretlandi en í Hollandi árið , tvöfalt dýrari en í Danmörku og um þriðjungi dýrari en í Frakklandi og Þýskalandi . Samkeppnisstaða Breta er hlutfallslega betri þegar það kemur að framleiðslu vindorku á hafi en það er mun dýrari framleiðslukostur og mun líklega verða það áfram . Gangi spár DECC um samsetningu orkukerfisins eftir verður einnig umtalsverð fjárfesting í kjarnorku . Á því sviði hafa Bretar gert samning um að greiða Hinkley Point C kjarnorkuverinu um 140 USD / MWst og þeir hafa nýlega lýst því yfir að til standi að byggja tvö kjarnorkuver til viðbótar . Það bendir því flest til þess að rafmagnsverð í Bretlandi muni haldast hátt í fyrirsjáanlegri framtíð . Tækifæri Íslands Spár DECC gera ráð fyrir því að Bretar muni auka tengingar sínar við önnur orkukerfi upp í 11 GW . Núverandi tengingar eru samtals 3,75 GW en auk þess eru sæstrengir upp á 7,3 GW komnir í matsferli . Sæstrengur milli Íslands og Bretlands er ekki á meðal þeirra en þar eru strengir Danmerkur og þrír viðbótarstrengir til Frakklands . Það er athyglisvert því framleiðslukostnaður rafmagns í Danmörku er mun hærri en hér á landi og strengur frá Bretlandi til Danmerkur yrði nálægt því jafn langur og milli Íslands og Bretlands . Auk þess er orkuframleiðsla í báðum þessum löndum háð losun gróðurhúsalofttegunda , sem er ekki tilfellið hér á Íslandi . Þegar tölur um orkuþörf , losun gróðurhúsalofttegunda og framleiðslukostnað eru skoðaðar má sjá tækifæri fyrir Íslendinga að nýta sér samkeppnisforskot sitt í framleiðslu ódýrrar endurnýjanlegrar raforku . Á síðasta ári fékk Landsvirkjun um 25,9 USD / MWst fyrir raforku með flutningi . Það er minna en sjötti hluti þess sem Bretar þurfa að greiða fyrir framleiðslu á vindorku á hafi án flutnings . Tíðar heimsóknir breskra ráðamanna undanfarin misseri eru áhugaverðar í þessu samhengi .